Il personâl e i gjenitôrs dai fruts che a
frecuentin lis scuelis cul gaelic tant che lenghe veicolâr a àn inmaneât
diviersis manifestazions di place ator pe Irlande cuintri dai tais che il
guvier di Dublin al à decidût di meti in at ta chest setôr. A jevâ lis
protestis e je massime la decision di aumentâ il numar di fruts che a coventin
par une scuele cun cuatri insegnants: par chest an si passe di 81 a 83, ma tal
2014 a ‘nt coventaran 86 cuintri dai 76 di pôcs agns indaûr. Cun chescj numars
si calcole che a saran une trentine lis scuelis gaelichis che si cjataran a
pierdi un insegnant. La campagne di proteste inviade, in plui des
manifestazions, e previôt ancje une petizion che si pues firmâ su internet.
Lis misuris di riduzion de spese
decidudis dal esecutîf irlandês par fâi cuintri ae crisi finanziarie a àn ancje
altris ponts negatîfs pe lenghe gaeliche. Al è il câs dai tais orizontâi ai
fonts pai ministeris che a riscjin di pesâ su diviersis ativitâts svilupadis
par gaelic, de riduzion des risorsis pe formazion dai insegnants di irlandês e
de fusion di diviers organisims di tutele che e podarès puartâ a di une
eficience plui basse de lôr azion.
Font: Gaelport, 29/02/12;
Irish Times, 06/03/12
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn eng_Latn